b'\n_START_ARTICLE_\nDon Kihot\n_START_SECTION_\nPovzetek vsebine\n_START_PARAGRAPH_\nDon Kihot je bil obubo\xc5\xbean plemi\xc4\x8d iz Man\xc4\x8de, ki je prebral toliko vite\xc5\xa1kih romanov, da ni ve\xc4\x8d lo\xc4\x8dil fantazije od stvarnosti. Zato se je odpravil v svet, da bi obudil dobo popotnega vite\xc5\xa1tva. Dol\xc5\xbenost popotnega viteza je bila braniti nedol\xc5\xbene in preganjati krive. Osedlal je kljuse, konja Rosinanta, kot oproda ga je spremljal kmet San\xc4\x8do Pansa, izbral si je tudi damo svojega srca, Dulsinejo Tobo\xc5\xa1ko, da bi v njeno slavo opravljal juna\xc5\xa1ka dejanja. Obe pripovedni osebi, suhi, pesni\xc5\xa1ko navdahnjeni don Kihot na konju in \xc4\x8dokati, trezno misle\xc4\x8di in prera\xc4\x8dunljivi San\xc4\x8do Pansa na oslu, sta do\xc5\xbeivljali prigodo za prigodo in jo skoraj vedno skupili (enkrat so ju nabili trgovci, drugi\xc4\x8d pastirji, don Kihot si je polomil zobe, ko se je zapodil v mline na veter, \xc4\x8de\xc5\xa1 da so sovra\xc5\xbeni velikani, z njima sta se ponor\xc4\x8devala \xc5\xa1e vojvoda in vojvodinja). Doma\xc4\x8di \xc5\xbeupnik in brivec sta klate\xc5\xbea kon\xc4\x8dno z zvija\xc4\x8do spravila domov, kjer je don Kihota sre\xc4\x8dala pamet, spoznal je svoje \xc4\x8dudne zablode in spametovan (vendar oropan iluzij) umrl._NEWLINE_Don Kihot je izmi\xc5\xa1ljeni literarni junak. Kihot pomeni lesen oklep za noge, kihada \xc4\x8deljust, kesada pa goban. S temi vzdevki je Cervantes ozna\xc4\x8dil svojega suhega junaka. Don Kihot se je zavzemal za pravico, bil je privr\xc5\xbeenec zveste ljubezni, zagovornik platoni\xc4\x8dne ljubezni, zagledan je bil v preteklost, v vite\xc5\xa1ke ideale, bil je optimisti\xc4\x8den in sprva celo humoren, proti koncu pa je postajal vedno bolj pasiven in vedno manj komi\xc4\x8den. Njegove avanture so postale celo mu\xc4\x8dne, tako da je proti koncu romana njegov lik vse bolj tragi\xc4\x8den. Don Kihot (Vitez \xc5\xbealostne podobe) je tragikomi\xc4\x8den lik, a bolj tragi\xc4\x8den kot komi\xc4\x8den, kajti dobri nameni so se mu najve\xc4\x8dkrat sprevrgli v zlo zanj in za druge._NEWLINE_San\xc4\x8do Pansa (Janez Trebu\xc5\xa1nik) je bil majhen, debel, preprost in naiven kmeti\xc4\x8d brez vsakr\xc5\xa1ne fantazije, saj je bila njegova prva skrb skrbeti za dru\xc5\xbeino, zato je ukrepal in mislil stvarno. Sprva je don Kihotu verjel, pozneje pa je do njega postal vedno bolj kriti\xc4\x8den, vedno bolj zvit in vedno pametnej\xc5\xa1i. Bil je realist, kar je bilo opaziti v njegovi prebrisanosti, a je kljub temu ostal preprost in naiven. Ka\xc5\xbee se kot prava zakladnica ljudske modrosti, a s pregovori ga je avtor tudi karikiral._NEWLINE_Don Kihot je predstavnik idealizma. To je \xc5\xbeivljenjski nazor, ki se usmerja k idealom. San\xc4\x8do Pansa je predstavnik realizma, ki pomeni stvarno, resni\xc4\x8dno \xc5\xbeivljenje. V romanu se nasprotje med idealizmom in realizmom ka\xc5\xbee na ve\xc4\x8d na\xc4\x8dinov: kot nasprotje med pre\xc5\xbeivelimi ideali in stvarnostjo zgodnjega kapitalizma, ki je zahteval prebrisanega, zahtevnega in podjetnega \xc4\x8dloveka; kot nasprotje med junakovo idealno du\xc5\xa1o in odtujenim, vseh vrednot oropanim svetom; kot nasprotje med idealizmom, ki ga je predstavljal don Kihot, in vsakdanjo stvarnostjo, ki jo je poosebljal San\xc4\x8do Pansa. Za roman je zna\xc4\x8dilna tragikomi\xc4\x8dnost, najbolj seveda za glavnega junaka, saj so bile njegove \xc5\xbeelje same po sebi plemenite, toda v svetu, v kakr\xc5\xa1nem je \xc5\xbeivel, so bile norost. Roman torej ni le komi\xc4\x8den, ampak tudi tragi\xc4\x8den. Tragikomi\xc4\x8dnost pomeni, da se \xc5\xbealost sprevra\xc4\x8da v smeh in obratno.\n_START_SECTION_\nInterpretacija\n_START_PARAGRAPH_\nOsnovna tematika je popotno vite\xc5\xa1tvo in iz tega izhajata dva tematska sklopa: prvi zajema vpra\xc5\xa1anje idealizma, drugi pa realizma. Osrednji motiv je motiv ubo\xc5\xbenega ni\xc5\xbejega plemi\xc4\x8da, ki so mu vite\xc5\xa1ke knjige zme\xc5\xa1ale pamet. Drugi motivi: hrabrost, trop ovac, mlini na veter, lik Dulsineje ... Ideja romana je kritika vite\xc5\xa1kih romanov kot nekoristne literature, namenjene le vzbujanju fantazije, ki \xc4\x8dloveku lahko zme\xc5\xa1a pamet. Cervantes je pokazal, kako nesmiselno je vztrajati pri pre\xc5\xbeivelih idejah in morali srednjega veka (fevdalizma), ko pa se \xc5\xbee pojavlja nov, sve\xc5\xbe dru\xc5\xbebeni sistem, kapitalizem. Don Kihot je tudi freska \xc5\xa1panskega \xc5\xbeivljenja, ki ima avtobiografske poteze. Delo je renesan\xc4\x8den roman, kar ka\xc5\xbeejo \xc4\x8dlovekova samozavest, ponos, svobodno izbiranje poti, junaku odprt svet. Cervantes je uporabil vrsto literarnih oblik - od pregovorov, pesmi in pisem do citatov. Don Kihot je prava enciklopedija renesan\xc4\x8dnih literarnih vrst in zvrsti. Don Kihot je raznolik tudi stilno, saj se v njem prepletajo dialog, pisemski, retori\xc4\x8dni govor, na eni strani vzvi\xc5\xa1eno pateti\xc4\x8dni govor, na drugi pa banalna izreka (tolovajska latov\xc5\xa1\xc4\x8dina, imitacija pikaresknega jezika, jezika vite\xc5\xa1kih in bukoli\xc4\x8dnih romanov). Najmo\xc4\x8dnej\xc5\xa1e Cervantesovo stilno oro\xc5\xbeje je dialog. Z Don Kihotom postane roman klasi\xc4\x8dna, tradicionalna oblika.'